钦定古今图书集成/历象汇编/乾象典/第017卷
## 钦定古今图书集成/历象汇编/乾象典/第017卷

| 钦定古今图书集成 历象汇编 第十七卷 |

| |

钦定古今图书集成历象汇编乾象典

第十七卷目录

阴阳部纪事

阴阳部杂录一

乾象典第十七卷

《路史》：有巢氏没，阅数世而朱襄氏立。于是多风，群阴
閟遏，诸阳不成，百物散解而果蓏，草木不遂，迟春而
黄落，盛夏而痁痎。乃令士达作五弦之瑟，以来阴气，
以定群生，令曰“来阴。”

《管子轻重篇》：“虙戏作造六画，以迎阴阳，作九九之数，
以合天道，而天下化之。”

《路史》：“伏戏氏观象于天，效法于地，近参乎身，远取诸
物，兆三画，著八卦，以逆阴阳之微，以顺性命之理，成
神明之德，类万物之情，而君民事，则阴阳家国之事
始明焉。微显阐幽，章往察来，于是申六画，作十言，以
明阴阳之中，以厚君民之德。”

察六气，审阴阳，以赉之身，而四时水火升降，得以有
象，百病之理，得以有类。于是尝草治砭，以制民疾，而
入滋信。

女皇氏上际九天，下契黄垆，合元履中，开阴布纲，而
下服度。

帝颛顼高阳氏作五基六䪫之乐以调阴阳享上帝
命曰：“承云。”

帝尧命羲和，绝地，天通，羲载上天，黎献下地，俾主阴
阳。

吕子：“陶唐氏之始，阴多滞伏而湛积，水道壅塞，不行
其原，民气郁阏而滞著，筋骨，瑟缩不达，故作为舞以
宣导之。”

《拾遗记》：“禹铸九鼎，五者以应阳法，四者以象阴数，使
工师以雌金为阴鼎，以雄金为阳鼎，鼎中常满，以占
气象之休否。”

《礼记月令》：“仲夏之月，君子斋戒，处必掩身，毋躁，止声
色，毋或进，薄滋味，毋致和，节耆欲，定心气。百官静，事
毋刑，以定晏阴之所成。”〈陈注〉“刑”，阴事也。举阴事则助阴
抑阳，故百官府刑罚之事，皆止静而不行也。

仲冬之月，君子斋戒，处必掩身，身欲宁，去声色，禁耆
欲，安形性，事欲静，以待阴阳之所定。〈陈注〉此皆与夏至
同，而有谨之至者。彼言止声色而此言去，彼言节嗜
欲而此言禁盖！仲夏之阴犹微，此时之阴犹盛，阴微
则盛阳未至于甚伤，阴盛则微阳当在于善保故也。
《左传》僖公十六年春，“陨石于宋五，陨星也。”“六鹢退飞
过宋都，风也。”周内史叔兴聘于宋，宋襄公问焉，曰：“是
何祥也？吉凶焉在？”对曰：“今兹鲁多大丧”，明年齐有乱，
君将得诸侯而不终。退而告人曰：“君失问”，是阴阳之
事，非吉凶所生也。吉凶由人，吾不敢逆君故也。
昭公二十一年秋七月壬午朔，日有蚀之。公问于梓
慎曰：“是何物也？祸福何为？”对曰：“二至二分，日有蚀之，
不为灾。日月之行也，分同道也，至相过也，其他月则
为灾。阳不克也，故常为水。”

昭公二十四年夏五月乙未朔，日有蚀之。梓慎曰：“将
水。”昭子曰：“旱也。日过分而阳犹不克，克必甚，能无旱
乎？阳不克，莫将积聚也。”

《论衡》孔子出，使子路赍雨具，天果大雨。子路问其故，
曰：“昨暮月离于毕，后日月复离毕。”孔子出，子路请赍
雨具，不听，果无雨。子路问其故，曰：“昔日月离其阴，故
雨；昨暮月离其阳，故不雨。”

《越绝书》：越王问于范子曰：“寡人闻阴阳之治，不同力
而功成，不同气而物生，可得而知乎，愿闻其说。”范子
曰：“臣闻阴阳气不同处，万物生焉。冬三月之时，草木
既死，万物各异藏，故阳气避之下藏，伏壮于内，使阴
阳得成功于外。夏三月盛暑之时，万物遂长，阴气避
之下藏，伏壮于内，然而万物亲而信之，是所谓也。阳
者主生万物，方夏三月之时，大热不至，则万物不能
成；阴气主杀，方冬三月之时，地不内藏，则根荄不成，
即春无生。故一时失度，即四序为不行。”越王曰：“善。”
越王曰：“寡人用夫子之计，幸得胜吴，尽夫子之力也。
寡人闻夫子明于阴阳进退，豫知未形，推往引前，后
知千岁，可得闻乎？寡人虚心垂意，听于下风。”《范子》曰：
“天阴阳进退，前后幽冥，未见未形。此特杀生之柄，而
王制于四海，此邦之重宝也。王而毋泄此事，臣请为
王言之。”越王曰：“夫子幸教寡人，愿与之自藏，至死不
敢忘。”《范子》曰：“阴阳进退者，固天道自然，不足怪也。夫
阴入浅者即岁善，阳入深者则岁恶。幽幽冥冥，豫知
未形。故圣人见物不疑”，是谓知时，固圣人所不传也。

《说苑敬慎篇》：“鲁有恭士，名曰机汜，行年七十，其恭益
甚，冬日行阴，夏日行阳。”

《汉书·郊祀志》：“右将军王商等，以为甘泉河东之祠，非
神灵所飨，宜徙就正阳太阳之处。违俗复古，循圣制，
定天位。”

《食货志》：“春令民毕出在埜，冬则毕入于邑，所以顺阴
阳，备盗贼，习礼文也。”

《董仲舒传》：“仲舒以春秋灾异之变，推阴阳所以错行，
故求雨闭诸阳，纵诸阴。止雨反是。”

《丙吉传》：“吉尝出，逢清道群斗者，死伤横道，吉过之不
问，掾史独怪之。吉前行逢人逐牛，牛喘吐舌。吉止驻，
使骑吏问：逐牛行几里矣，掾史独谓丞相前后失问。
或以讥吉，吉曰：‘民斗相杀伤，长安令、京兆尹职，所当
禁备逐捕，岁竟，丞相课其殿最，奏行赏罚而已。宰相
不亲小事，非所当于道路问也。方春少阳用事，未可’”
太热，恐牛近行，用暑故喘，此时气失节，恐有所伤害
也。三公典调和阴阳，职所当忧，是以问之掾史，乃服
以吉知大体。

《后汉书和帝本纪》：末元十五年，“有司奏以为夏至则
微阴起，靡草死，可以决小事。是岁，初令郡国以日北
至，案簿行。”

《礼仪志》：上巳，官民皆絜于东流水上，曰：“洗濯祓除去
宿垢。”疢为大絜。絜者，言阳气布畅，万物讫出，始絜之
矣。

“自立春至立夏，尽立秋，郡国上雨泽，若少府郡县各
扫除社稷。”其旱也，公卿官长以次行雩礼求雨，闭诸
阳。

《张衡传》：衡为太史令，遂乃研核阴阳，妙尽璇玑之正。
《神仙传》：封衡常驾一青牛，因号青牛道士。魏武帝问
养性大略，对曰：“圣人春夏养阳，秋冬养阴，顺其根以
契造化之妙。”

《魏书崔浩传》：太史张渊、徐辩说世祖曰：“今年己巳，三
阴之岁，岁星袭月，太白在西方，不可举兵，北伐，必败。”
世祖意不决，诏浩与渊等辨之。

《唐书郝处俊传》：“帝多疾，欲逊位武后。处俊谏曰：天子
治阳道，后治阴德。然则帝与后，犹日之与月，阳之与
阴，各有所主，不相夺也。若失其序，上谴见于天下，降
灾诸人。昔魏文帝著令，帝崩，不许皇后临朝。今陛下
奈何欲身传位天后乎？”

《续博物志》：有人为山魈所祟，或教以爆竹，如除夕可
弭。人问之，曰：“此《荆楚岁时记》，以辟山魈鬼。阴冷之气
胜，则声阳以攻之。”

寓简，神宗皇帝御经筵时方讲《周官》，从容问前朝后
市何义，侍讲官以王氏《新义》对曰：“朝阳事，市阴事，故
前后之次如此。”上曰：“何必论阴阳？朝者君子所会，市
者小人所集，义欲向君子而背小人也。”侍臣皆惊叹，
盖上已鄙厌王氏之学矣。

《宋史陈宓传》：“宓尝为朱墨铭，谓朱属阳，墨属阴。”
《括异志》：“夷陵有阴阳石，阴石常润，阳石常燥，旱则鞭
阴石，雨则鞭阳石，皆应。”

《扪虱新话》：予先兄庆长尝语予，往守官舒州怀宁，尝
与教官同候太守坐间，守问教官曰：“‘如何是一阴一
阳之谓道’？教官答云：‘道在阴而阴得其一，道在阳而
阳得其一，故曰一阴一阳之谓道’。又曰：‘如何是阴阳
不测之谓神’？答曰：‘神者在阴而阴不测，在阳而阳不
测，故曰阴阳不测之谓神’。”守甚喜其语，庆长对予再
三诵之，予惜不记其人名字。

《书经虞书舜典》：“律和声。”〈疏〉阴律名同，亦名吕。郑元云：
“律，述气也。同，助阴宣气，与之同也。”又云：吕，旅也。言旅
助阳宣气也。

《夏书》：“甘誓：不用命，戮于社。”〈传〉“社主阴”，阴主杀亲祖，严
社之义。〈疏〉《礼》：“左宗庙，右社稷”，是祖阳而社阴。

《周书洪范》润下作“咸。”〈疏〉水既纯阴，故“润下趣阴。”火是
纯阳，故“炎上趣阳。”

《召诰》：“厥既得卜。”〈疏〉市处王城之北。朝为阳，故在南；市
为阴，故处北。

《立政》“论道经邦，燮理阴阳。”

《诗经小雅采薇篇》曰：“归曰归，岁亦阳止。”〈朱注〉阳十月也。
时纯阴用事。嫌于无阳。故名之曰“阳月”也。

《杕杜》篇：“日月阳止，女心伤止。”〈笺〉十月为阳，妇人思望
其君子，阳月之时，已忧伤矣。

《十月之交》篇：“朔日辛卯。”〈疏〉十日甲刚乙柔，其中有五
刚五柔。要十日皆为干。而十二辰亦子阳丑阴，其中
有六阳六阴，以对十日皆为支《大雅笃公刘》篇：“相其阴阳。”〈朱注〉阴阳向背，寒暖之宜。
天生《蒸民篇》。“有物有则。”〈疏〉《孝经援神契》曰：“性生于阳
以理执，情生于阴以系念”，是性阳而情阴。

《周礼地官》大司徒：“阴阳之所和也。”〈疏〉若昭四年《左氏》
申丰云：“冬无愆阳，夏无伏阴。”是其阴阳和也。

春官大司乐，阴竹之管。〈注〉“阴竹”生于山北者。〈疏〉《尔雅》
云：“山南曰阳，山北曰阴。”今言阴竹，故知山北者也。
保章氏十有二岁之相。〈注〉“岁谓太岁。”岁星为阳，右行
于天；太岁为阴，左行于地。十二岁而小周。

《礼记·曲礼》：“请席何乡，请衽何趾。”〈疏〉席坐席，衽卧席。坐
为阳，面亦阳也，故问面何所向。卧是阴，足亦阴也，故
问足何所趾也。

凡进食之礼，“左殽右胾。”食居人之左，羹居人之右。〈疏〉
熟肉带骨而脔曰殽，纯肉切之曰胾。骨是阳，故在左；
肉是阴，故在右。食饭，燥为阳，故居左；羹湿是阴，故右。
天子建天官，先六大，曰大宰、大宗、大史、大祝、大士、大
卜，“典司六典。”天子之五官，曰司徒、司马、司空、司士、司
寇，典司五众。〈疏〉“天官尊阳，故一卿以摄众”；地官卑阴，
故“五卿俱陈也。”

《王制》：“凡养老，有虞氏以燕礼，夏后氏以飨礼，殷人以
食礼，周人修而兼用之。”〈注〉兼用之备阴阳也。凡饮养
阳气。凡食养阴气。阳用春夏。阴用秋冬。〈疏〉《燕》之与飨，
是饮酒之礼，是阳阳而无阴，食是饭，饭是阴阴而无
阳，周兼用之，故云“备阴阳”也。

《月令》：“孟春之月，其日甲乙。”〈大全〉马氏曰：“甲、丙、戊、庚、壬，阳
也；乙、丁、己、辛、癸，阴也。《盖》一阴一阳，每相为用者也。
其《祀户》。”〈大全〉方氏曰：“户奇而在内，阳自内出之象也，春
生为阳出之时，故其祀户；门耦而在外，阴自外入之
象也，秋收为阴入之时，故其祀门。灶者物之所以化，
而夏之时则阳已极而阴于是化也，故其祀灶。行者
人之所以往，而冬之时则阳来复而阴于是往也，故
其祀行。”

仲春之月，鹰化为鸠。〈大全〉方氏曰：“鹰好杀而击以秋，鼠
好贪而出以夜，皆阴类也。鸠、鴽皆阳类也。卯、辰者阳
之中，故仲春则鹰化为鸠，季春则田鼠化为鴽，盖阴
为阳所化，物理如此。爵乳子而集以春，雉求雌而雊
以朝，皆阳类也。蛤、蜃皆阴类也。戌、亥者阴之极也，故
秋则爵入大水为蛤，孟冬则雉入大水为蜃，盖阳为
阴所化，物理如此。”

是月也，日夜分。〈大全〉方氏曰：“日，阳也；夜，阴也。故阳长而
阴消，则日长夜短，阴长而阳消，则夜长日短，皆非阴
阳之中也。夫阳生于子，终于午，至卯而中分；阴生于
午，终于子，至酉而中分。故春为阳中，而仲月之节为
春分；秋为阴中，而仲月之节为秋分。春秋之分则阴
阳适中，而日夜无长短之差，故于其月每言日夜分
也。”

季春之月，田鼠化为鴽，虹始见，萍始生。〈大全〉马氏曰：“田
鼠化为鴽，则阴类之。慝者迁乎阳，而其性和也。萍始
生则以阴物之浮以承阳者也。”方氏曰：“虹者，天地讧
溃之气也。阴干阳所，乃见而出，故又谓之𬟽焉。阳方
得中，则阴莫能干，至于辰则已过中矣，故为阴所干
而虹见也。”

是月也，生气方盛，阳气发泄，句者毕出，萌者尽达，
命国难，九门磔攘，以毕春气。〈大全〉严陵方氏曰：“难所以
难，阴慝而驱之。《周官》方相氏‘帅百隶而时难，以狂夫
为之，则狂疾以阳有馀，唯阳有馀足以胜阴慝故也。
裂牲谓之磔，除祸谓之攘，必于九门，则欲阴慝之出
故也。凡此皆虑春气之不得其终也，故曰‘以毕春气’。
此之所难，则难阴慝之作于春者也。仲秋又难，则难
阴慝之作于秋者也。季冬又难’”，则难阴慝之作于冬
者也。独夏不难，则以阳盛之时，阴慝不能作故也。
孟夏之月，蝼蝈鸣，蚯蚓出。〈大全〉马氏曰：“蝼蝈鸣则阴而
伏者，乘阳而鸣也。蚯蚓出则阴而屈者，乘阳而伸也。
靡草死。”〈陈注〉草之枝叶靡细者，阴类，阳盛则死也。
仲夏之月，螳螂生鵙始鸣，反舌无声。〈陈注〉凡物皆禀阴
阳之气而成质，其阴类者宜阴时，阳类者宜阳时，得
时则兴，背时则废。〈大全〉方氏曰：“螳螂、鵙，皆阴类也，故或
感微阴而生，或感微阴而鸣焉。反舌，百舌也。其鸣也，
感阳中而发，故感微阴而无声焉。”

毋暴布。〈陈注〉“布”者，阴功所成，不可以小功干盛阳也。
《鹿角解》〈大全〉方氏曰：“鹿好群而相比，则阳类也，故夏至
感阴生而角解；麋多欲而善迷，则阴类也，故冬至感
阳生而角解。此所以不同也。”

孟秋之月，天地始肃，不可以赢。〈陈注〉朱氏曰：“阳道常饶，
阴道常乏，故赞化者不可使阴气之赢也。”

仲秋之月元鸟归。〈大全〉方氏曰：“元鸟”至，以阳中，故归以
阴中也。

是月也，养衰老，授几杖，行糜粥饮食。〈陈注〉月至四阴，阴
已盛矣。时以阳衰阴盛为秋，人以阳衰阴盛为“老养”
衰老顺时令也。〈大全〉方氏曰：“几杖以养其体，糜粥以养

也，特以饮为主耳，养阴非无饮也，特以食为主耳，故
此兼言饮焉。

季秋之月，鞠有黄华。〈大全〉方氏曰：“桃华于仲春，桐华于
季春，皆不言有，独于鞠言之者，以万物皆华于阳，独
鞠华于阴而已，故特言有。桃华之红、桐华之白，皆不
言其色。独鞠言其色而曰黄者，以华于阴中，其色正
应阴之盛故也。”

孟冬之月，虹藏不见。〈陈注〉阴阳气交而为虹。此时阴阳
极乎辨，故虹伏。

仲冬之月，鹖旦不鸣，虎始交。〈陈注〉夜鸣而求旦，故谓之
“鹖旦。”夫夜鸣则阴类也。然鸣而求旦。则求阳而已。故
感微阳之生而不鸣则以得所求故也。虎阴物而交
则亦感阳之生故也。

命之曰《畅月》。〈陈注〉朱氏谓：阳久屈而后伸，故云“畅月。
芸始生，荔挺出，蚯蚓结，麋角解，水泉动。”〈陈注〉水者天一
之阳所生。阳生而动。言枯涸者，渐滋发也。〈大全〉方氏曰：
“凡物之气，感阴者腥，感阳者香，阳方长矣，故芸始生，
荔挺出。蚯蚓结者，以感正阳之气而后出，故微阳虽
生而犹结焉。结言形之未解也。”

季冬之月雁北乡，鹊始巢雉雊鸡乳。〈大全〉马氏曰：“雁北
乡，则顺阳而复也。雉，火畜也，感于阳而后有声。鸡，木
畜也，丽于阳而后有形。”

冰方盛，水泽腹坚，命取冰。冰以入，令告民出五种。〈大全〉
严陵方氏曰：“万物负阴而抱阳，冲气以为和，阴盛闭
塞而阳无所泄，则气戾不和，为愆阳，为伏阴。然则凿
冰非特为备暑，亦以达阳气也。水之入也为阴事之
终，种之出也为阳事之始，以冰入之期而告民出五
种，终则有始也。”

《内则》：“凡男拜，尚左手。”〈注〉左，阳也。

凡女拜，尚右手。〈注〉右阴也。〈陈注〉尚左尚右，阴阳之别。
《祭义》：“祭日于坛，祭月于坎，以别幽明，以制上下。祭日
于东，祭月于西，以别外内，以端其位。日出于东，月生
于西，阴阳长短，终始相巡，以致天下之和。”〈陈注〉“坛高而
显，坎深而隐。”一显一隐，所以别阴阳之幽明，一高一
深所以制阴阳之上下。东动而出，西静而入，出则在
外，入则反内，故东西所以别阴阳之外内。东为阳中，
西为阴中，中则得位，故东西所以端阴阳之位。日往
则月来，月往则日来，而阴阳之义配焉。阳道常饶，阴
道常乏，故运而为气，赋而为形。凡属乎阳者皆长，属
乎阴者皆短。一长一短，终则有始，相巡而未尝相绝。
故“足以致天下之和”者，阴阳相济之故也。

昔者圣人建阴阳天地之情，立以为《易》。〈疏〉兴建阴阳，
天地之情，仰观天文，俯察地理，立此阴阳，以作《易》
祭统昆虫之异，草木之实，阴阳之物备矣。〈大全〉方氏曰：
“言阴阳之物者，盖昆虫以阴蛰，以阳出，草木以阴枯，
以阳荣故也。”

《乡饮酒义》：“宾主，象天地也；介僎，象阴阳也。”〈陈注〉“《介》’以辅
宾，僎以辅主人，象阴阳之辅天地也。

《烹狗于东方》，祖阳气之发于东方也。〈大全〉方氏曰：“凡植
物皆地产，足以养人之阴；凡动物皆天产，足以养人
之阳。天产不特狗也，而特烹狗以祖阳气者，盖阳之
辰穷于戌而为阳之至，故辰在戌而属狗，则狗至阳
之畜也。东方者得阳之中，烹至阳之畜，于阳中之方，
又得其宜矣。”

《丧服四制》：“凡礼之大体，体天地、法四时、则阴阳、顺人
情。”〈又〉夫《礼》，吉凶异道，不得相干，取之阴阳也。

《左传》：“冬无愆阳，夏无伏阴。”

《穀梁传》：“独阴不生，独阳不生，独天不生，三合然后乃
生。”

《素问·上古天真论》：“丈夫二八肾气盛，天癸至，精气溢
写，阴阳和，故能有子。六八阳气衰竭于上，面焦发鬓
颁白。”

《四气调神大论》：“冬三月，此为闭藏。水冰地坼，无扰乎
阳，早卧晚起，必待日光。”

“逆春气则少阳不生，肝气内变；逆夏气则太阳不长，
心气内洞；逆秋气则太阴不收，肺气焦满；逆冬气则
少阴不藏，肾气独沈。夫四时阴阳者，万物之根本也。
所以圣人春夏养阳，秋冬养阴，以从其根，故与万物
浮沈于生长之门。逆其根，则伐其本，坏其真矣。故阴
阳四时者，万物之终始也，死生之本也。逆之则灾害”
生，从之则苛疾不起，是谓“得道。”

《生气通天论》：“阳气者，若天与日，失其所则折寿而不
彰，故天运当以日光明，是故阳因而上卫外者也。阳
气者，烦劳则张，精绝，辟积于夏，使人煎厥，目盲不可
以视，耳闭不可以听，溃溃乎若坏都，汨汨乎不可止。
阳气者，大怒则形气绝，而血菀于上，使人薄厥，有伤
于筋，纵其若不容。”

“阳气”者，精则养神，柔则养筋。

阳气者，一日而主外，平旦人气生，日中而阳气隆，日
西而阳气已虚，气门乃闭《岐伯》曰：“阴者，藏精而起亟也，阳者卫外而为固也。阴
不胜其阳，则脉流薄疾，并乃狂；阳不胜其阴，则五藏
气争，九窍不通。是以圣人陈阴阳，筋脉和同，骨髓坚
固，气血皆从。如是则内外调和，邪不能害，耳目聪明，
气立如故。”〈又〉“凡阳阴之要，阳密乃固，两者不和，若春
无秋，若冬无夏，因而和之，是为圣度。故阳强不能密，
阴气乃绝；阴平阳秘，精神乃治；阴阳离决，精气乃绝。
《阴阳应象大论》气味辛甘发散为阳，酸苦涌泄为阴。
阴胜则阳病，阳胜则阴病，阳胜则热，阴胜则寒；
暴怒伤阴，暴喜伤阳，厥气上行，满脉去形，喜怒不节，
寒暑过度，生乃不”固，故重阴必阳，重阳必阴。

岐伯曰：“阳胜则身热，腠理闭，喘麤为之俯仰，汗不出
而热，齿干以烦冤，腹满死，能冬不能夏。”阴胜则身寒
汗出，身常清，数栗而寒，寒则厥，厥则腹满死，能夏不
能冬。此阴阳更胜之变，病之形能也。

“天不足西北，故西北方阴也，而人右耳目不如左明
也。地不满东南，故东南方阳也，而人左手足不如右
强也。”帝曰：何以然？岐伯曰：“东方阳也，阳者其精并于
上，并于上则上明而下虚，故使耳目聪明而手足不
便也。西方阴也，阴者其精并于下，并于下则下盛而
上虚，故其耳目不聪明而手足便也。故俱感于邪，其”
在上则右甚，在下则左甚，此天地阴阳所不能全也，
故“邪居之。”

以天地为之阴阳。“阳之汗。”以天地之雨名之。“阳之气。”
以天地之疾风名之。

《阴阳离合论》帝曰：“愿闻三阴三阳之离合也。”岐伯曰：
“圣人南面而立，前曰广明，后曰太冲；太冲之地，名曰
少阴；少阴之上，名曰太阳；太阳根起于至阴，结于命
门，名曰阴中之阳；中身而上，名曰广明；广明之下，名
曰太阴；太阴之前，名曰阳明；阳明根起于厉兑，名曰
阴中之阳；厥阴之表，名曰少阳；少阳根起于窍阴，名
曰阴中之少阳。是故三阳之离合也，太阴为开，阳明
为阖，少阳为枢，三经者不得相失也，抟而勿浮，命曰
一阳。”帝曰：“愿闻三阴。”岐伯曰：“外者为阳，内者为阴。然
则中为阴，其冲在下，名曰太阴。太阴根起于隐白，名
曰阴中之阴。太阴之后，名曰少阴，少阴根起于涌泉，
名曰阴中之少阴。少阴之前，名曰厥”阴。厥阴根起于
大敦，阴之绝阳，名曰阴之绝阴。是故三阴之离合也，
太阴为开，厥阴为阖，少阴为枢，三经者不得相失也。
抟而勿沈，命曰“一阴阴阳。”𩅞𩅞〈音冲〉积传为一周。气里
形表。而为相成也。

《阴阳别论》黄帝问曰：“人有四经十二从，何谓？”岐伯对
曰：“四经应四时，十二从应十二月，十二月应十二脉，
脉有阴阳，知阳者知阴，知阴者知阳。凡阳有五，五五
二十五阳。所谓阴者，真藏也，见则为败，败必死也。所
谓阳者，胃脘之阳也；别于阳者，知病处也；别于阴者，
知死生之期。三阳在头，三阴在手，所谓一也。别于阳”
者，知病忌时；别于阴者，知死生之期。谨熟阴阳，无与
众谋。所谓阴阳者，去者为阴，至者为阳，静者为阴，动
者为阳，迟者为阴，数者为阳。

鼓一阳曰钩，鼓一阴曰毛，鼓阳胜急曰弦，鼓阳至而
绝曰石，阴阳相过曰溜。阴争于内，阳扰于外，魄汗未
藏，四逆而起，起则熏肺，使人喘鸣。阴之所生，和本曰
和。是故刚与刚，阳气破散，阴气乃消亡。淖则刚柔不
和，经气乃绝。死阴之属，不过三日而死；生阳之属，不
过四日而死。所谓生阳死阴者，肝之心谓之生阳，心
之肺谓之死阴，肺之肾谓之重阴，肾之脾谓之辟阴，
死不治。结阳者，肿四支；结阴者，便血一升，再结二升，
三结三升。阴阳结斜，多阴少阳曰石水，少腹肿。二阳
结谓之消，三阳结谓之隔，三阴结谓之水。一阴一阳
结，谓之喉痹。阴搏阳别，谓之有子。阴阳虚，肠澼死。阳
加于阴，谓之汗，阴虚阳搏，谓之崩。

《六节藏象论》帝曰：“藏象何如？岐伯曰：心者，生之本，神
之变也。其华在面，其充在血脉，为阳中之太阳，通于
夏气。肺者，气之本，魄之处也；其华在毛，其充在皮，为
阳中之太阴，通于秋气。肾者主蛰，封藏之本，精之处
也。其华在发，其充在骨，为阴中之少阴，通于冬气。肝
者，罢极之本，魂之居也。其华在爪，其充在筋，以生血”
气。其味酸，其色苍，此谓阳中之少阳，通于春气。脾、胃、
大肠、小肠、三焦、膀胱者，仓廪之本，荣之居也，名曰“器”，
能化糟粕，转味而入出者也。其华在唇四白，其充在
肌，其味甘，其色黄，此至阴之类，通于土气。

《脉要精微论》岐伯曰：“冬至四十五日，阳气微上，阴气
微下；夏至四十五日，阴气微上，阳气微下，阴阳有时，
与脉为期。”〈又〉阴盛则梦涉大水恐惧，阳盛则梦大火
燔灼，阴阳俱盛则梦相杀毁伤。

《厥论》“黄帝问曰：厥之寒热者何也？岐伯对曰：阳气衰
于下，则为寒厥；阴气衰于下，则为热厥。帝曰：热厥之
为热也，必起于足下者，何也？岐伯曰：阳气起于足五
指之表，阴脉者集于足下而聚于足心，故阳气胜则
足下热也。帝曰：寒厥之为寒也，必从五指而上于膝者，何也？岐伯曰：阴气起于五指之里，集于膝下而聚”
于膝上。故阴气胜则从五指至膝上寒。其寒也。不从
外。皆从内也。

《病能论》帝曰：有病怒狂者，此病安生？岐伯曰：“生于阳
也。”帝曰：“阳何以使人狂？”岐伯曰：“阳气者，因暴折而难
决，故善怒也，病名曰阳厥。”

脉解。《太阳》所谓肿腰脽痛者，正月太阳寅，寅，太阳也，
正月阳气出在上而阴气盛，阳未得自次也，故肿腰
脽痛也。病偏虚为跛者，正月阳气冻解地气而出也。
所谓偏虚者，冬寒颇有不足者，故偏虚为跛也。所谓
强上引背者，阳气大上而争，故强上也。所谓耳鸣者，
阳气万物盛上而跃，故耳鸣也。所为甚则狂巅疾者，
阳尽在上，阴气从下，下虚上实，故狂巅疾也。所谓浮
为聋者，皆在气也。所谓“入中为喑”者，阳盛已衰，故为
喑也。内夺而厥，则为喑俳，此肾虚也。少阴不至者，厥
也。少阳所谓心胁痛者，少阳盛也，盛者心之所表也，
九月阳气尽而阴气盛，故心胁痛也。所谓“不可反侧”
者，阴气藏物也，物藏则不动，故不可反侧也。所谓“甚
则跃”者，九月万物尽虚，草木毕落而堕，则气去阳而
之阴，气盛而阳之下长，故谓跃阳明。所谓洒洒振寒
者，阳明者午也，五月盛阳之阴也，阳盛而阴气加之，
故洒洒振寒也。所谓胫肿而股不收者，是五月盛阳
之阴也，阳者衰于五月，而一阴气上，与阳始争，故胫
肿而股不收也。所谓上喘而为水者，阴气下而复上，
上则邪客于藏府间，故为水也。所谓胸痛少气者，水
气在藏府也，水者阴气也，阴气在中，故胸痛少气也。
所谓甚则厥，恶人与火，闻木音则惕然而惊者，阳气
与阴气相薄，水火相恶，故惕然而惊也。所谓欲独闭
户牖而处者，阴阳相薄也，阳尽而阴盛，故欲独闭户
牖而居，所谓病至则欲乘高而歌。弃衣而走者，阴阳
复争而外并于阳，故使之弃衣而走也。所谓客孙脉，
则头痛鼻鼽腹肿者，阳明并于上，上者则其孙络太
阴也，故头痛鼻鼽腹肿也。太阴所谓病胀者，太阴子
也，十一月万物气皆藏于中，故曰病胀。所谓上走心
为噫者，阴盛而上走于阳明，阳明络属心，故曰上走
心，为噫也。所谓食则呕者，物盛满而上溢，故呕也。所
谓得后与气，则快然如衰者，十二月阴气下衰，而阳
气且出，故曰得后与气，则快然如衰也。少阴所谓腰
痛者，少阴者肾也，十月万物阳气皆伤，故腰痛也。所
谓呕欬上气喘者，阴气在下，阳气在上，诸阳气浮，无
所依从，故呕欬上气喘也。所谓色色不能久立久坐。
起则目𥆨𥆨无所见者，万物阴阳不定，未有主也，秋
气始至，微霜始下而方杀，万物阴阳内夺，故目。𥆨𥆨
无所见也。所谓“小气善怒”者，阳气不治，阳气不治，则
阳气不得出，肝气当治而未得，故善怒。善怒者，名曰
煎厥。所谓恐如人将捕之者，秋气万物未有毕去，阴
气少，阳气入，阴阳相薄，故恐也。所谓“恶闻食臭”者，胃
无气，故恶闻食臭也。所谓“面黑如地色”者，秋气内夺，
故变于色也。所谓“欬则有血”者，阳脉伤也，阳气未盛
于上而脉满，满则欬，故血见于鼻也。厥阴所谓㿗疝
妇人少腹肿者，厥阴者辰也，三月阳中之阴，邪在中，
故为㿗疝少腹肿也。所谓腰脊痛不可以俛仰者，三
月阳振荣华，万物一俛而不仰也。所谓㿗癃疝肤胀
者，曰阴亦盛而脉胀不通，故曰㿗癃疝也。所谓甚则
嗌干热中者，阴阳相薄而热，故嗌干也。

《调经论》岐伯曰：“邪之生也，或生于阴，或生于阳。其生
于阳者，得之风雨寒暑；其生于阴者，得之饮食居处。
《至真要大论》帝曰：五味阴阳之用何如？岐伯曰：辛甘
发散为阳，酸苦涌泄为阴，咸味涌泄为阴，淡味渗泄
为阳。”

《阴阳类论》帝曰：阴阳之类，经脉之道，五中所主，何藏
最贵？雷公对曰：“春甲乙青中主肝，治七十二日，是脉
之主时，臣以其藏最贵。”帝曰：“却念上下经，阴阳从容，
子所言贵，最其下也。”雷公斋七日，旦复侍坐，帝曰：“三
阳为经，二阳为维，一阳为游部，此知五藏终始，三阳
为表，二阴为里，一阴至绝，作朔晦，却具合以正其理。”
《雷公》曰：受业未能明。帝曰：所谓三阳者，太阳为经。三
阳脉至手太阴，弦浮而不沉，决以度，察以心，合之阴
阳之论。所谓二阳者，阳明也，至手太阴，弦而沈急不
鼓，炅至以病皆死。一阳者，少阳也，至手太阴，上连人
迎，弦急悬不绝，此少阳之病也，专阴则死。三阴者，六
经之所主也，交于太阴，伏鼓不浮，上“空志心，二阴至
肺，其气归膀胱，外连脾胃，一阴独至，经绝气浮不鼓，
钩而滑。此六脉者，乍阴乍阳，交属相并，缪通五藏，合
于阴阳，先至为主，后至为客。”雷公曰：“臣悉尽意，受传
《经脉颂》，得从容之道，以合从容，不知阴阳，不知雌雄。
帝曰：‘三阳为父，二阳为卫，一阳为纪，三阴为母，二阴
为雌，一阴为独，使二阳一阴，阳明主病。不胜一阴脉
耎而动，九窍皆沈。三阳一阴，太阴脉胜，一阴不能止，
内乱五藏，外为惊骇。二阴二阳病在肺，少阴脉沈，胜
肺伤脾，外伤四支。二阴二阳皆交至，病在肾，骂詈妄行，巅疾为狂’。”二阴一阳病出于肾，阴气客游于心，腕
下空窍堤闭塞不通，四支别离。一阴一阳代绝，此阴
气至心，上下无常，出入不知，喉咽干燥，病在土脾。二
阳三阴，至阴皆在，阴不过阳，阳气不能止阴，阴阳并
绝，浮为血瘕，沈为脓胕，阴阳皆壮，下至阴阳，上合昭
昭，下合冥冥，诊决死生之期，遂合岁首。

《汲冢周书大聚解》：“王若欲求天下民，先设其利，而民
自至。譬之若冬日之阳，夏日之阴，不召而民自来，此
谓归德。”

《道德经道化》篇：“万物负阴而抱阳。”

《关尹子四符篇》：“阴阳虽妙，不能卵无雄之雌。”〈又〉仁则
阳而明，可以轻魂；义则阴而冥，可以御魄。〈又〉“阴阳虽
妙”，能役有气，而不能役无气。

《六七篇》，“世之人以暂见者为梦，久见者为觉。殊不知
暂之所见者，阴阳之炁；久之所见者，亦阴阳之炁。二
者皆我阴阳，孰为梦？孰为觉？”

《相鹤经》：“鹤者，阳鸟也，而游于阴。”

《管子·宙合篇》：“夏处阴，冬处阳。”

《枢言》篇：“珠者，阴之阳也，故胜火；玉者，阴之阴也，故胜
水。”

《心术》篇：“人主者立于阴，阴者静，故曰动则失位。阴则
能制阳矣，静则能制动矣。”

《四时篇》：“日掌阳，月掌阴，星掌和。阳为德，阴为刑，和为
事。”

《形势解》：“春者阳气始上，故万物生，夏者阳气毕上，故
万物长，秋者阴气始下，故万物收，冬者阴气毕下，故
万物藏。”

《臣乘马》篇：“日至六十日而阳冻释，七十日而阴冻释。”
《揆度》篇：“天䇲阳也，壤䇲阴也。”

《轻重篇》：“《管子》曰：‘女华者，桀之所爱也，汤事之以千金。
曲逆者，桀之所善也，汤事之以千金。内则有女华之
阴，外则有曲逆之阳。阴阳之议，合而得成其天子。此
汤之阴谋也’。”〈又〉《管子》曰：“阴王之国有三，而齐与在焉。”
桓公曰：“此若言，可得闻乎？”管子对曰：“楚有汝汉之黄
金，而齐有渠展之盐，燕有辽东之煮，此阴王之国也。”
〈又〉狐白应阴阳之变，六月而一见。

子华子：“夫天降一气，则五气随之，寄备于阴阳，合气
而成体。故有太阳，有少阳，有太阴，有少阴。阴中有阳，
阳中有阴。故阳中之阳者，火是也；阴中之阴者，水是
也；阳中之阴者，木是也；阴中之阳者，金是也。土居二
气之中间，以治四维，在阴而阴，在阳而阳。故物非土
不成，人非土不生。北方阴极而生寒，寒生水；南方阳”
极而生热，热生火，东方阳动以散而生风，风生木；西
方阴止以收而生燥，燥生金，中央阴阳交而生湿，湿
生土。是故天地之间，六合之内，不离于五。

《邓析子》：“为君，当若冬日之阳，夏日之阴，万物自归，莫
之使也。”

《文子道原》篇：“约而能张，幽而能明，柔而能刚，含阴吐
阳，而章三光。”〈又〉“大丈夫恬然无思，淡然无虑，以天为
盖，以地为车，以四时为马，以阴阳为御。行乎无路，游
乎无怠，出乎无门。”以天为盖，则无所不覆也；以地为
车，则无所不载也；四时为马，则无所不使也；阴阳御
之，则无所不备也。〈又〉嘘吸阴阳，吐故纳新。与阴俱闭，
与阳俱开；与刚柔卷舒，与阴阳俯仰。〈又〉人大怒破阴，
大喜坠阳。〈又〉“寇莫大于阴阳”，而枹鼓为细。

《精诚篇》：“阴阳所拥，沉滞不通者，窍理之。”〈又〉含阴吐阳
而与万物同和者，德也。〈又〉冬日之阳，夏日之阴，万物
归之而莫之使。

《守弱篇》：“圣人与阴俱闭，与阳俱开。”

《上德篇》：“月望日夺光，阴不能以承阳。”〈又〉阴阳不能常，
且冬且夏。〈又〉天气下，地气上，阴阳交通，万物齐同，君
子用事，小人消亡，天地之道也。天气不下，地气不上，
阴阳不通，万物不昌，小人得势，君子消亡，五谷不植，
道德内藏。〈又〉阴难阳，万物昌；阳复阴，万物湛。物昌，无
不赡也，物湛，无不乐也，物乐则无不治矣。阴害物，阳
自屈，阴进阳退，小人得势，君子避害，天道然也。阳气
动，万物缓而得其所，是以圣人顺阳道。〈又〉阳气畜而
后能施，阴气积而后能化，未有不畜积而后能化者
也。故圣人慎所积。阳灭阴，万物肥，阴灭阳万物衰。故
王公尚阳道则万物昌，尚阴道，则天下亡，阳不下阴，
则万物不成。〈又〉阳气盛，变为阴，阴气盛，变为阳。〈又〉圣
人偯阳天下和同，偯阴天下溺沉。

《微明篇》：“道，可以弱，可以强，可以柔，可以刚，可以阴，可
以阳。”〈又〉圣人“能阴能阳，能柔能刚，能弱能强。”〈又〉阳中
有阴，阴中有阳。万事尽然，不可胜明。

《自然篇》：“道生万物，理于阴阳，化为四时，分为五行。”〈又〉
“阴阳四时”，“金木水火土”，同道而异理。

《上仁篇》：“天地之炁，莫大于和。”和者，阴阳调，日夜分，故
万物春分而生，秋分而成。生与成必得和之精。故积
阴不生，积阳不化，阴阳交接，乃能成和。

《上礼篇》：“上古真人呼吸阴阳，而群生莫不仰其德以和顺。”〈又〉神农黄帝，核领天下，纪纲四时，和调阴阳，于
是万民莫不竦身而思戴。

《庄子人间世篇》：“且以巧斗力者，始乎阳，常卒乎阴。”
《在宥》篇：“人大喜邪，毗于阳；大怒邪，毗于阴。阴阳并毗，
四时不至，寒暑之和不成，其反伤人之形乎？”〈又〉《广成
子》曰：“我为女遂于大明之上矣，至彼至阳之原也；为
女入于窈冥之门矣，至彼至阴之原也。天地有官，阴
阳有藏，慎守女身，物将自壮。”

《天运篇》：“老子曰：‘子又乌乎求之哉’？”曰：“吾求之于阴阳，
十有二年而未得。”

《刻意》篇：“圣人之生也天行，其死也物化，静而与阴同
德，动而与阳同波。”

《缮性》篇：“古之人在混茫之中，与一世而得澹漠焉。当
是时也，阴阳和静。”

《秋水》篇：师天而无地，师阴而无阳，其不可行明矣。
《田子方》篇：“至阴肃肃，至阳赫赫，肃肃出乎天，赫赫发
乎地。”

《庚桑楚篇》：“寇莫大于阴阳，无所逃于天地之间，非阴
阳贼之，心则使之也。”

《则阳》篇：“天地者，形之大者也；阴阳者，气之大者也。”
《说剑》篇：“开以阴阳。”

《列子·天瑞》篇：“天地之道，非阴则阳。”

《周穆王篇》：“一体之盈虚消息，皆通于天地，应于物类。
故阴气壮则梦涉太水而恐惧，阳气壮则梦涉大火
而燔焫；阴阳俱壮则梦生杀。”〈又〉《西极》之南隅有国焉，
不知境界之所接，名“古莽之国。”阴阳之气所不交，故
寒暑无辨。

《亢仓子政道篇》：“水阴沴也，阴于国政类刑，人事类私；
旱阳过也，阳于国政类德，人事类盈。”

《鬼谷子捭阖篇》：“捭之者开也，言也，阳也；阖之者闭也，
默也，阴也。阴阳其和，终始其义，故言长生。安乐富贵，
尊荣显名，爱好财利，得意喜欲，为阳曰始；故言死；忧
患贫贱苦辱，弃损亡利，失意有害，刑戮诛罚，为阴曰
终。诸言法阳之类皆曰始，言善以始其事。诸言法阴
之类皆曰终，言恶以终为谋。捭阖之道，以阴阳试之”，
故与阳言者依崇高，与阴言者依卑小，以下求小，以
高求大。由此言之，无所不出，无所不入，无所不言可。
阴阳之理尽，小大之情得，故出入皆可，何所不可乎？
为小无内，为大无外，益损去就倍反，皆以阴阳御其
事。“阳动而行，阴止而藏，阳动而出，阴随而入，阳还终
始，阴极反阳。”以阳动者，德相生也；以阴静者，形相成
也。以阳求阴，苞以德也。以阴结阳，施以力也。阳阴相
求，由捭阖也。此天地阴阳之道，而说人之法也。
《决篇》：“阳励于一言，阴励于二言。”

《孙子》：“凡军好高而恶下，贵阳而贱阴。”

《韩非子》：“阴燕阳魏”〈又〉《四海既藏》，道阴见阳。〈又〉蚁“冬居
山之阳，夏居山之阴。”

《战国策》：“夏桀之国，左天门之阴，而右天谿之阳，卢睾
在其北，伊洛出其南。”

《吕子重己》篇：“室大则多阴，台高则多阳，多阴则蹶，多
阳则痿。此阴阳不适之患也。”

《贵公》篇“阴阳之和，不长”一类。

《大乐篇》：“两仪出阴阳，阴阳变化。一上一下，合而成章。”
〈又〉万物所出，造于太一，化于阴阳。

《精通篇》：“月也者，群阴之本也。月望则蚌蛤实，群阴盈；
月晦则蚌蛤虚，群阴亏。”

《知分篇》：“凡人物者，阴阳之化也。阴阳者，造乎天而成
者也。”

《辨土篇》：“亩欲广以平，甽欲小以深，下得阴，上得阳。”
《越绝书计倪内经》：越王曰：“物有妖祥乎？”计倪曰：“有阴
阳，万物各有纪纲，日月星辰刑德，变为吉凶。金木水
火土更胜，月朔更建，莫主其常，顺之有德，逆之有殃。
是故圣人能明其刑而处其乡，从其德而避其衡。凡
举百事，必顺天地四时，参以阴阳，用之不审，举事有
殃。人生不如卧之顷也。欲变天地之常数，发无道，故
贫而命不长。故圣人并苞而阴行之，以感愚夫，众人
容容尽欲富贵，莫知其乡。”越王曰：“善。”请问其方。计倪
对曰：“从寅至未，阳也。太阴在阳，岁德在阴，岁美在是。
圣人动而应之，制其收发，当以太阴在阴，而发阴且
尽之岁，亟卖六畜货财，以益收五谷，以应阳之至也。
阳且尽之岁，亟发籴以收田宅牛马，积敛货财，聚棺
木，以应阴之至也。此皆十倍者也，其次五倍。天有时
而散，是故圣人反其形，顺其衡，收聚而不散。”越王曰：
“善。”

《外传枕中》范子曰：“道生气，气生阴，阴生阳，阳生天地。”
范子曰：“夫八谷贵贱之法，必察天之三表，即决矣。”越
王曰：“请问三表？”范子曰：“水之势胜金，阴阳畜积大盛，
水据金而死，故金中有水，如此者，岁大败，八谷皆贵。
金之势胜木，阳气蓄积大盛，金据木而死，故木中有
火，如此者，岁大美，八谷皆贱，金木水火更相胜，此天”
之“三表”者也。〈按此条或有错讹恐是火势胜金火据金而死金势胜木金据木而死〉越王曰：“寡人已闻阴阳之事，谷之贵贱，可得而知乎？”
范子曰：“阳者主贵，阴者主贱，故当寒而不寒者，谷为
之暴贵；当温而不温者，谷为之暴贱。譬犹形影，声响
相闻，岂得不复哉！故曰：秋冬贵，阳气施于阴，阳极而
复贵；春夏贱，阴气施于阳，阳极而不复。”越王曰：“善哉！”
越王曰：“吾欲富邦强兵，地狭民少，奈何为之？”范子曰：
“夫阳动于上，以成天文；阴动于下，以成地理。审察开
置之要，可以为富。凡欲先知天门开及地户闭，其术：
天高五寸，减天寸六分，以成地。谨司八谷初见出于
天者，是谓天门开，地户闭，阳气不得下入地户，故气
转动而上下阴阳俱绝，八谷不成，大贵必应其岁而
起，此天变见符也。谨司八谷初见入于地者，是为地
户闭，阴阳俱会，八谷大成，其岁大贱，来年大饥，此地
变见端也。